Ole Stavad (S), 1999-04-22:
Lovforslaget foreslår, at en arbejdsgiverbetalt telefonforbindelse, som også kan bruges til datatransmission, en såkaldt ISDN-linje, skal fritages for beskatning efter reglerne om fri telefon.
Forslaget strider imod det, som Folketinget vedtog i 1997, og som Venstre og De Konservative dengang tilsluttede sig og stemte for.
Jeg vil gerne indledningsvis pointere, at det også er regeringens opfattelse, at det er vigtigt for den samfundsmæssige udvikling, at kendskabet til og brugen af IT udbredes så meget som muligt, også for at skabe mere fleksible arbejdsmæssige rammer.
Jeg har allerede tidligere i mine svar til Folketinget på spørgsmål nr. S 1088, 1089 og 1351 redegjort for den skattemæssige behandling af arbejdsgiverbetalte transmissionslinjer.
I svarene har jeg også givet udtryk for, at jeg ikke mener, der er grund til at tage initiativ til en ændring af reglerne.
Det vil jeg gerne uddybe.
Forslaget fra V og K vil indbyde til en omgåelse af reglerne om fri telefon.
For fremtiden vil det nærmest være hypotetisk at tro, at der i praksis vil ske beskatning af fri telefon.
Så vidt jeg er orienteret, kan man med den teknologiske udvikling samle alle former for kommunikation, her også almindelig taletelefoni, under ét via computeren.
De kontrolmæssige aspekter heraf vil efter min mening gøre en beskatning af fri telefon helt utopisk.
Jeg vil ikke have skattefolk rendende i private hjem på uanmeldte kontrolbesøg, og det er jeg i øvrigt sikker på at forslagsstillerne heller ikke vil.
I praksis vil det stillede forslag således indebære, at de, der kun har fri telefon til fax og tale, vil blive beskattet, men de, der derudover også har en datatransmission, vil slippe for beskatning. Jeg vil derfor gerne gøre det helt klart, at det spørgsmål, som lovforslaget rejser, ikke kun er spørgsmålet om beskatning af datatransmissionslinjer, men et spørgsmål om beskatning af fri telefon som sådan.
Udbredelse af IT og den i øvrigt meget hurtige teknologiske udvikling vil få som uundgåelig konsekvens, at vi om meget kort tid tvinges til at opgive beskatning af fri telefon, hvis vi skal undgå forskelsbehandling på det område. De, der har arbejdsgiverbetalte datatransmissionslinjer, slipper for beskatning, hvorimod de, der ikke har, beskattes.
område
ved at præcisere, at datatransmissionslinjer sidestilles med en almindelig telefon
Jeg vil derfor gerne fremhæve, at det er med en vis undren, at vi overhovedet skal diskutere den her problemstilling i dag, når det nu så tydeligt fremgår af forslaget fra 1997, at en arbejdsgiverbetalt datatransmissionsforbindelse ikke er omfattet af skattefritagelsen for pc'er, men behandles som fri telefon.
Og så kan jeg da også minde om, at det stemte Venstre og De Konservative for og stod bag dengang.
Reglerne er meget fleksible, og den skattemæssige værdi på 3.000 kr. årligt er meget gunstig, da værdien gælder, uanset hvor mange telefoner og transmissionslinjer arbejdsgiveren stiller til rådighed i den ansattes hjem, sommerhus m.v. Afholder arbejdsgiveren således f.eks. faktiske udgifter på 10.000 kr. på årsbasis, ja, så er den skattemæssige værdi af godet fortsat kun 3.000 kr. om året.
Dernæst er det også vigtigt at fremhæve, at reglerne fører til, at det er den praktiske hovedregel, at ansatte ikke beskattes af fri telefon i forbindelse med arbejdsgiverbetalt ISDN-forbindelse på hjemme-pc'en, fordi den skattemæssige værdi på 3.000 kr. kan reduceres med de private telefonudgifter, som den ansatte selv har afholdt.
Jeg mener således, at det efter disse bemærkninger må stå tydeligt for enhver, at de nuværende regler på ingen måde hæmmer IT-udviklingen, og at en skattefritagelse som foreslået vil være ødelæggende for et i øvrigt gunstig og fleksibelt indrettet regelsæt.
Regeringen kan på den baggrund ikke støtte forslaget.